Source: http://www.bihon.ro/joaca-cu-titlul-pe-masa/2058319
Timestamp: 2019-02-18 21:05:57+00:00

Document:
Joacă cu titlul pe masă - BIHON
la	12. iunie 2018 14:12
CSM CSU Oradea poate deveni campioana ediției, după meciul 4 al finalei cu Steaua.
Baschetbaliștii orădeni conduc cu 2-1 în seria cu CSM Steaua, din ultimul act al sezonului, după ce au făcut o veritabilă demonstrație de forță în prima partidă de la București. CSM CSU a câștigat meciul 3 cu un scor devastator, 94-70, și are toate șansele să încheie astă seară seria.
Va putea oare CSM Steaua să-și revină după severa corecție suferită în urmă cu doar 48 de ore? Antrenorul orădenilor, Cristian Achim, este precaut în acest sens. „Steaua este un adversar redutabil, o echipă recunoscută că nu cedează niciodată, oricând de detrimentală ar fi situația”. Tehnicianul orădean speră însă ca echipa sa să obțină cea de-a treia victorie. „Firește că ne dorim să câștigăm următorul meci. Ne-am dorit să îl câștigăm și pe cel pe care l-am pierdut la Oradea, doar că nu poți întotdeauna să câștigi. Sper ca băieții să aibă același nivel de motivare și determinare ca în meciul trei, în care au fost fantastici”, a spus Achim.
La rândul său, Șerban Sere, președintele CSM Oradea, are încredere în potențialul echipei sale. „Eu cred că totul depinde acum doar de noi. Dacă echipa noastră își va menține nivelul de concentrare și determinare, cred că victoria nu ne poate scăpa. Steaua rămâne o echipă periculoasă, dar presiunea va apăsa acum asupra sa. Pentru ea, este un meci de totul sau nimic. Cu tot respectul pentru Steaua, cred că noi deținem acum prima șansă la titlu”, a conchis conducătorul clubului orădean.
În cazul în care se va impune astăzi, CSM CSU Oradea își va adjudeca titlul de campioană pe teren străin, spre deosebire de primul, care a fost cucerit pe terenul propriu, în urmă cu doi ani, după finala cu fosta echipă BC Mureș Târgu Mureș.
Meciul CSM Steaua – CSM CSU Oradea are loc astăzi, cu începere de la ora 20:00 (în direct la Digi Sport), la sala Regimentului de Gardă „Mihai Viteazul”. Partida va fi condusă de brigada de arbitri Alexandru Olaru, Ciprian Stoica, Bukuresti László, iar comisar FR Baschet a fost desemnat Viorel Constantinescu. Meciul va putea fi urmărit live de suporterii orădeni pe un ecran gigant, amplasat în Piața Unirii.
Finala Ligii Naționale dintre CSM Steaua și CSM Oradea se transmite în Piața Unirii
Taguri: baschet, CSM CSU Oradea, CSM Steaua, finala

References: CSM 
 CSM 
 CSM 
 CSM 
 CSM 
 CSM 
 CSM 
 CSM 
 CSM 
 CSM 
 CSM 
 CSM